ΓΡΑΠΤΗ ΕΡΩΤΗΣΗ E-0391/99

υποβολή: Ursula Stenzel (PPE) προς την Επιτροπή

(1 Μαρτίου 1999)

Θέμα: Θέσεις στην Επιτροπή

Φέτος το προσωπικό της Επιτροπής ανέρχεται μόνο σε 16.420 άτομα, μολονότι θα έπρεπε να έχει 17.200 υπαλλήλους.

1. Μπορεί να ανακοινώσει η Επιτροπή γιατί το 1996 δεν είχαν καλυφθεί περίπου 1.000 θέσεις και, επίσης φέτος, 780 θέσεις εξακολουθούν να παραμένουν κενές σε πολλές υπηρεσίες;

2. Μπορεί να ανακοινώσει η Επιτροπή γιατί κατά την ημερομηνία ορόσημο 31.12.1998 (βλ. έκθεση δραστηριοτήτων της Επιτροπής) είχαν προσληφθεί αναλογικά λίγοι Αυστριακοί στην Επιτροπή (132 γυναίκες; 128 άνδρες); Αντιθετα, το μερίδιο των Φινλανδών (298 γυναίκες και 155 άνδρες) και των Σουηδών (274 γυναίκες και 166 άνδρες) είναι σημαντικά υψηλότερο! Δεν φρονεί εάν η Επιτροπή ότι επικρατεί στο σημείο αυτό προφανής έλλειψη ισορροπίας μεταξύ των νέων κρατών μελών;

3. Μπορεί να ανακοινώσει η Επιτροπή με ποιά αναλογία εκπροσωπούνται τα νέα κράτη μέλη στην Επιτροπή;

Απάντηση του κ. Liikanen εξ ονόματος της Επιτροπής

(14 Απριλίου 1999)

1. Η κατάσταση των κενών θέσεων στην Επιτροπή βελτιώθηκε μετά την εφαρμογή των ΠKO των ετών 1995-1997 (αποστέλλεται πίνακας κατευθείαν στο Αξιότιμο Μέλος και στη γενική γραμματεία του Κοινοβουλίου). Ο υψηλός αριθμός κενών θέσεων, ο οποίος είναι χαμηλότερος από τις 780 που αναφέρει το Αξιότιμο Μέλος του Κοινοβουλίου, οφείλεται σε διαρθρωτικές και συγκυριακές αιτίες.

Οι συγκυριακές αιτίες είναι δύο ειδών: αφενός η αρχαιότητα ή ο ακατάλληλος χαρακτήρας των διαθέσιμων πινάκων επιτυχόντων διαγωνισμών και αφετέρου, ορισμένες ιδιαίτερες δυσκολίες πρόσληψης των επιτυχόντων σε διαγωνισμούς για τη διεύρυνση που διοργανώθηκαν από το 1995 και μετά. Οι συγκυριακοί αυτοί λόγοι ερμηνεύουν τουλάχιστον το ένα τρίτο του σημερινού αριθμού κενών θέσεων. Αυτές θα πρέπει να μην υπάρχουν πλέον μετά το 1999 (ύπαρξη πινάκων επιτυχόντων γενικών διαγωνισμών Α υπό διεξαγωγή (475 επιτυχόντες - το Δεκέμβριο 1999/Ιανουάριο 2000) και ολοκλήρωση των προσλήψεων λόγω της διεύρυνσης).

Οι διαρθρωτικοί λόγοι του υψηλού επιπέδου των κενών θέσεων υφίστανται λόγω της ύπαρξης μιας κάποιας ακαμψίας όσον αφορά τον αριθμό προσωπικού στις Γενικές Διευθύνσεις (ΓΔ) και την ηθελημένη απουσία κεντρικού συστήματος προσλήψεων, δεδομένου ότι η διοίκηση παρέχει τους πίνακες και καλεί τις ΓΔ να επιλέξουν υποψήφιους και να συντονίσουν τις ανάγκες τους ώστε να καθίστανται οι ΓΔ και οι υπηρεσίες υπεύθυνες για τις προσλήψεις τους.

Ενα ποσοστό λοιπόν κενών θέσεων δεν είναι δυνατόν να μειωθεί, δεδομένου ότι αντιστοιχεί σε προθεσμίες πλήρωσης των θέσεων οι οποίες παρατείνονται λόγω των διαφόρων διοικητικών διαδικασιών που προβλέπει ο κανονισμός υπηρεσιακής κατάστασης όπως η δημοσίευση, η εξέταση των αιτήσεων υποψηφιότητας, η προειδοποίηση των υποψηφίων και οι αποφάσεις της αρμόδιας για τους διορισμούς αρχής (ΑIPN). Το ανώτατο αυτό όριο, που αντιπροσωπεύει περίπου 300-350 θέσεις απασχόλησης, δηλαδή περίπου 2 % του προσωπικού ανταποκρίνεται στον μεσοπρόθεσμο στόχο που καθορίζει η Επιτροπή.

2. Οπως διαπιστώνει το Αξιότιμο Μέλος του Κοινοβούλιο, υπάρχει διαφορά όσον αφορά την εκπροσώπηση μεταξύ των υπηκόων των τρίων νέων κρατών μελών. Η διαφορά αυτή ερμηνεύεται εν μέρει από το ότι οι προσλήψεις ήταν αναγκαίες για την πλήρωση των γλωσσικών αναγκών που συνεπήχθη η προσχώρηση της Σουηδίας και της Φινλανδίας ενώ δεν συνέβη το ίδιο με την Αυστρία η προσχώρηση της οποίας δεν αύξησε τον αριθμό των επισήμων γλωσσών της νωσης.

Πέραν των στοιχείων αυτών, είναι γεγονός ότι ο ρυθμός των προσλήψεων Αυστριακών συνεχίσθηκε με σχετικά αργό ρυθμό μέχρι στιγμής. Ο κύριος λόγος είναι ότι οι διαγωνισμοί που διοργανώνονται για αυστριακούς υπηκόους αποδίδουν ανεπαρκή αριθμό επιτυχόντων σε σχέση με τους στόχους, και τούτο οφείλεται στον ιδιαίτερο χαμηλό αρχικό αριθμό υποψηφίων(1).

Οι πρόσφατοι διαγωνισμοί για Αυστριακούς αποδεικνύουν ότι η κατάσταση έχει βελτιωθεί: ένας διαγωνισμός για Αυστριακούς κύριους υπάλληλους διοίκησης (COM/A/3/98) έχει ήδη διεξαχθεί με 44 επιτυχόντες, ένας διαγωνισμός C5/4 με 80 επιτυχόντες έχει μόλις ολοκληρωθεί οι δε προσλήψεις έχουν ήδη αρχίσει καθώς και ένας διαγωνισμός B5/4 με 70 επιτυχόντες προβλέπεται ότι θα ολοκληρωθεί προσεχώς.

3. Η Επιτροπή καθόρισε τον Φεβρουάριο του 1995 γενικούς στόχους πρόσληψης " λόγω διεύρυνσης " βάσει πενταετούς χρονοδιαγράμματος (1995-1999), ιδίως για 1050 έως 1350 θέσεις A,B,C και D εκ των 400 έως 500 θέσεις για Αυστριακούς, 400 έως 500 θέσεις για Σουηδούς και 250 έως 350 θέσεις για Φινλανδούς (εκτός γλωσσικού κλάδου). Οι αριθμοί αυτοί καθορίσθηκαν για να εξασφαλισθεί η κατάλληλη εκπροσώπηση των νέων κρατών μελών στην Επιτροπή κατ' εφαρμογή του άρθρου 27 του κανονισμού υπηρεσιακής κατάστασης. Η Επιτροπή βασίζεται για τον σκοπό αυτό σε δημογραφικά κριτήρια που αξιολογούνται ώστε να υπάρχει ανάλογη εκπροσώπηση των υπηκόων ενός κράτους που πρόκειται να προσχωρήσει στις υπηρεσίες της.

(1) Π.χ. στο διαγωνισμό COM/B/949 - βαθμό B1 προσήλθαν 35 υποψήφιοι εκ των οποίων μόνο 8 έγιναν δεκτοί ενώ προβλέπονταν 50 κενές θέσεις.